Ma en seun sterf in Durbanville-ongeluk‘n Ma en haar 17-jarige seun is op 30 Junie 2016 in Durbanville, Kaapstad, oorlede tydens ‘n trompop botsing met ‘n vragmotor (Foto: ER24) ŉ Ma en haar 17-jarige seun is Donderdagmiddag oorlede tydens ŉ trompop botsing met ŉ vragmotor in Durbanville in Kaapstad. “Paramedici van ER24 en die Life Healthcare en metrodienste was net ná 13:00 op die toneel,” het Russel Meiring, woordvoerder van ER24, gesê. Die vragmotor en die ma en seun se ligte motor het in die middel van die pad gestaan. “Die vrou was in die passasiersitplek. Sy het reeds aan haar beserings beswyk. Paramedici kon ongelukkig niks meer vir haar doen nie en sy is op die toneel dood verklaar,” het hy gesê. Die tienerseun het ŉ paar meter van die motor af op die sypaadjie gelê. “Lede van die publiek het hom uit die wrak gehaal. Hy het verskeie beserings opgedoen en het nie enige tekens van lewe gedoen nie,” het Meiring bygevoeg. “Paramedici het dadelik met KPR en 40 minute lank gevorderde lewensondersteunende ingryping gedoen. Die oomblik wat hy weer lewe getoon het, is hy na Mediclinic Durbanville gehaas vir dringende behandeling. Sy toestand het egter by die hospitaal weer versleg en ná ŉ verdere 20 minute was daar geen teken van lewe nie en hy is dood verklaar.” Die bestuurder van die vragmotor is nie beseer nie. Die oorsaak van die ongeluk is nog nie bekend nie. Plaaslike owerhede stel ondersoek in.